ಗ್ರಾಮ ಪಂಚಾಯತಿ ಚುನಾವಣೆಗೆ ಒಂಬತ್ತು ಟೀಂ ರಚನೆ ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಬೆಂಗಳೂರು: ಬೆಳಗ್ಗೆಯಿಂದ ಹಿರಿಯ ನಾಯಕರ ಸಭೆ ನಡೆಸಿದ್ದೇವೆ. ರಾಜ್ಯ ರಾಜಕಾರಣದ ಬಗ್ಗೆ ಚರ್ಚೆ ನಡೆದಿದೆ. ಸಭೆ ಇನ್ನೂ ನಡೆಯುತ್ತಿದೆ. ನಾವಿನ್ನೂ ಸಂಪೂರ್ಣ ತೀರ್ಮಾನಕ್ಕೆ ಬರಲಾಗಿಲ್ಲ ಎಂದು ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಅವರು ಸೋಮವಾರ ಹೇಳಿದ್ದಾರೆ. ನಗರದಲ್ಲಿಂದು ಸುದ್ದಿಗೋಷ್ಠಿಯನ್ನುದ್ದೇಶಿಸಿ ಮಾತನಾಡಿದ ಅವರು, ಇಂದು ಪಂಚಾಯ್ತಿ ಚುನಾವಣೆ ಘೋಷಣೆಯಾಗಿದೆ. ಕೋರ್ಟ್ ಆದೇಶದಿಂದ ಚುನಾವಣೆ ಘೋಷಣೆಯಾಗಿದೆ ಇದಕ್ಕೆ ನಾವು ಸ್ವಾಗತ ಮಾಡುತ್ತೇವೆ ಎಂದರು. ಸದ್ಯ ಬೂತ್ ಮಟ್ಟದಲ್ಲಿ ಸಮಿತಿ ರಚನೆ ಮಾಡುತ್ತೇವೆ. ಪ್ರಜಾಪ್ರತಿನಿಧಿ ಅಂತ ಸಮಿತಿಗೆ ಹೆಸರಿಡುತ್ತೇವೆ. ಎಲ್ಲಾ ವರ್ಗದವರು ಅಲ್ಲಿ ಪ್ರತಿನಿಧಿಸಲಿದ್ದಾರೆ. ನಾವು ಇದಕ್ಕಾಗಿ ಕಾರ್ಯಕ್ರಮ ರೂಪಿಸುತ್ತಿದ್ದೇವೆ ಎಂದು ಹೇಳಿದರು. ಇನ್ನು ಉಪಚುನಾವಣೆ ಆತ್ಮಾವಲೋಕ ಮಾಡಿಕೊಂಡಿದ್ದೇವೆ. ಎಲ್ಲಿ ಎಡವಿದ್ದೇವೆ, ಎಲ್ಲಿ ಲೋಪವಾಗಿದೆ ಚರ್ಚಿಸಿದ್ದೇವೆ. ಎಲ್ಲದರ ಆತ್ಮಾವಲೋಕನ ಮಾಡಿಕೊಂಡಿದ್ದೇವೆ. ಮಸ್ಕಿ, ಬಸವಕಲ್ಯಾಣಕ್ಕೆ ಉಪಚುನಾವಣೆಯಾಗಲಿದೆ. ಇನ್ನೂ ಚುನಾವಣೆ ಘೋಷಣೆಯಾಗಿಲ್ಲ. ಆದರೂ ನಾವು ಅಭ್ಯರ್ಥಿ ಹುಡುಕಾಟ ನಡೆಸಿದ್ದೇವೆ. ಈಗಾಗಲೇ ಸಮಿತಿಗಳನ್ನ ರಚಿಸಿದ್ದೇವೆ ಎಂದಿದ್ದಾರೆ. ಗ್ರಾಮ ಪಂಚಾಯತಿ ಚುನಾವಣೆಗೆ ಒಂಬತ್ತು ಟೀಂ ರಚನೆ ಮಾಡುತ್ತೇವೆ. ದೊಡ್ಡವರು ಎಲ್ಲರೂ ಪ್ರವಾಸ ಮಾಡ್ತಾರೆ ಜಿಲ್ಲಾ, ಅಸೆಂಬ್ಲಿ ಮಟ್ಟದಲ್ಲಿ ಪ್ರವಾಸ ಮಾಡ್ತಾರೆ. ಈ ಚುನಾವಣೆಯನ್ನ ಯಶಸ್ವಿಗೊಳಿಸಬೇಕಿದೆ. ಸರ್ಕಾರದ ತಪ್ಪುಗಳನ್ನ ನಾವು ಗುರ್ತಿಸಿದ್ದೇವೆ. ಅದನ್ನೆಲ್ಲಾ ಜನರ ಮುಂದೆ ಇಡ್ತೇವೆ ಎಂದು ಡಿಕೆಶಿ ಹೇಳಿದರು. ಹೊಸದಾಗಿ ಪಕ್ಷದಲ್ಲಿ ಹೊಸ ಸಾಂಸ್ಕೃತಿಕ, ಸಹಕಾರ, ಚಾಲಕರ ಘಟಕ ರಚನೆ ಮಾಡಿದ್ದೇವೆ. ಪಂಚಾಯ್ತಿ ಮಟ್ಟದಿಂದಲೂ ಘಟಕ ಮಾಡುತ್ತೇವೆ. ಪಂಚಾಯ್ತಿ ಮಟ್ಟದಲ್ಲಿ ಈ ಘಟಕ ಕಾರ್ಯ ನಿರ್ವಹಿಸಲಿವೆ ಎಂದು ಡಿ.ಕೆ ಶಿವಕುಮಾರ್ ಅವರು ಗ್ರಾಮ ಪಂಚಾಯ್ತಿ ಚುನಾವಣೆಯ ಸಿದ್ಧತೆ ಬಗ್ಗೆ ಮಾತನಾಡಿದ್ದಾರೆ.